Merke... gereed... kom beleef dit! - SA Grain
Home NEWS Merke… gereed… kom beleef dit!
Gepubliseer: 23 Maart 2022
Dit is met groot opgewondenheid en 'n gevoel van verligting dat Graan SA kennis geneem het van president Cyril Ramaphosa se toespraak op 22 Maart 2022, waarin hy die aangepaste Vlak 1-regulasies aangekondig het en sodoende die 2022 NAMPO Oesdag vanaf 16-20 Mei 2022 teen 50% van NAMPO Park se kapasiteit moontlik maak.
"Graan SA is verheug en dankbaar dat die aangepaste regulasies dit moontlik sal maak om NAMPO 2022 aan te bied, en verder dat ons in staat is om dit suksesvol te doen teen 50% van die Park se kapasiteit, kragtens die aangepaste regulasies," het dr. Dirk Strydom, Graan SA se Bemarking, NAMPO & Navorsingskoördineringshoof gesê. "Die NAMPO Oesdag was nog altyd 'n aanwins vir die landbou en sy mense en dit sal goed wees om almal terug te verwelkom na hierdie landbou-vertoonvenster na die twee jaar-lange ontwrigting."
"In ooreenstemming met die nuut aangekondigde regulasies, sal die NAMPO Oesdag besoekers verwelkom wat voldoen aan die huidige vereiste regulasies naamlik ten volle ingeënt en in besit van 'n geldige inentingsertifikaat of ongeënt maar in besit van 'n geldige sertifikaat van 'n negatiewe COVID-19 toets, verkry nie meer as 72 uur voor ingang na die park nie" het Toit Wessels, Assistent Bestuurder: NAMPO bevestig. Die aanbieding van die Oesdag sal 'n broodnodige inspuiting aan die plaaslike ekonomie na sy twee jaar lange onderbreking bied, met baie kleinsake-eienaars wat sterk staatmaak op die moontlike inkomste stroom as gevolg van hierdie landbou platform. Verder kan die ekonomiese belangrikheid van NAMPO vir die korporatiewe, medium- en klein besighede van regoor Suid-Afrika wat aan die skou deelneem, nie onderskat word nie.
Selfs te midde van die onsekerheid kan NAMPO steeds 'n volledige lys uitstallers aankondig. Dit, tesame met die grootte van die terrein en die infrastruktuur wat goed versprei is, beloof NAMPO om 'n VEILIGE en RUSTIGE gesinsvriendelike ervaring met iets vir almal aan te bied. Vir diegene wat altyd gewonder het, en vir elke terugkerende besoeker wat twyfel of hul die besienswaardighede en klanke sou vergeet het, word u uitgenooi om die 2022 NAMPO Oesdag te besoek … en dit te Beleef!